Document ID: 32007D0007

ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
της 24ης Ιουλίου 2007
σχετικά με τους όρους και τις προϋποθέσεις του TARGET2-EKT
(ΕΚΤ/2007/7)
(2007/601/ΕΚ)
Η ΕΚΤΕΛΕΣΤΙΚΗ ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 105 παράγραφος 2 τέταρτη περίπτωση,
το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως τα άρθρα 11.6, 17, 22 και 23,
Εκτιμώντας τα ακόλουθα:
(1)
Η επίτευξη μίας ενιαίας νομισματικής πολιτικής συνεπάγεται την ανάγκη ύπαρξης ενός πλαισίου οργάνωσης των πληρωμών, το οποίο θα καθιστά δυνατή την έγκαιρη και ασφαλή διενέργεια των πράξεων νομισματικής πολιτικής μεταξύ των εθνικών κεντρικών τραπεζών (ΕθνΚΤ) και των πιστωτικών ιδρυμάτων και θα στηρίζει τον ενιαίο χαρακτήρα της χρηματαγοράς στη ζώνη του ευρώ.
(2)
Ήδη βρίσκεται εν εξελίξει η αντικατάσταση του αρχικού Διευρωπαϊκού Αυτοματοποιημένου Συστήματος Ταχείας Μεταφοράς Κεφαλαίων σε Συνεχή Χρόνο (σύστημα TARGET) από το TARGET2, χαρακτηριστικό του οποίου είναι μία ενιαία τεχνική πλατφόρμα αποκαλούμενη «ενιαία κοινή πλατφόρμα» (ΕΚΠ). Το TARGET2 θα εξακολουθήσει να εξυπηρετεί τους ίδιους βασικούς σκοπούς με το TARGET, παρέχοντας έναν εύρωστο και αποτελεσματικό μηχανισμό διακανονισμού πληρωμών σε ευρώ, η λειτουργία του οποίου θα βασίζεται στην ΕΚΠ.
(3)
Το διοικητικό συμβούλιο υιοθέτησε την κατευθυντήρια γραμμή ΕΚΤ/2007/2 της 26ης Απριλίου 2007 σχετικά με το Διευρωπαϊκό Αυτοματοποιημένο Σύστημα Ταχείας Μεταφοράς Κεφαλαίων σε Συνεχή Χρόνο (TARGET2) (1).
(4)
Η Ευρωπαϊκή Κεντρική Τράπεζα (ΕΚΤ) θα συμμετάσχει στο TARGET2 με σκοπό την επεξεργασία των πληρωμών της ίδιας και των πελατών της στο πλαίσιο του TARGET2 και την μέσω αυτού παροχή υπηρεσιών διακανονισμού σε οργανισμούς συμψηφισμού και διακανονισμού, περιλαμβανομένων των οντοτήτων που είναι εγκατεστημένες εκτός του Ευρωπαϊκού Οικονομικού Χώρου (ΕΟΧ), εφόσον εποπτεύονται από αρμόδια αρχή και το διοικητικό συμβούλιο έχει εγκρίνει την πρόσβασή τους στο TARGET2-ΕΚΤ.
(5)
Η ΕΚΤ μπορεί να αποδέχεται ως πελάτες μόνο κεντρικές τράπεζες και ευρωπαϊκούς και διεθνείς οργανισμούς.
(6)
Η χορήγηση ενδοημερήσιας πίστωσης από την ΕΚΤ βάσει της παρούσας απόφασης είναι δυνατή μόνο σε πελάτες που αποτελούν ευρωπαϊκούς ή διεθνείς οργανισμούς.
(7)
Το διοικητικό συμβούλιο αποφάσισε ότι οι κανόνες των συστημάτων που αποτελούν συνιστώσες του TARGET2 θα εναρμονιστούν στο μέγιστο δυνατό βαθμό και θα δημοσιοποιηθούν,
ΑΠΟΦΑΣΙΖΕΙ:
Άρθρο 1
Πεδίο εφαρμογής
1. Το TARGET2-EΚΤ μπορεί:
α)
να επεξεργάζεται μόνο πληρωμές της ίδιας της ΕΚΤ·
β)
να επεξεργάζεται μόνο πληρωμές πελατών της ΕΚΤ, και
γ)
να παρέχει υπηρεσίες διακανονισμού μόνο σε οργανισμούς συμψηφισμού και διακανονισμού, περιλαμβανομένων των οντοτήτων που είναι εγκατεστημένες εκτός του ΕΟΧ, εφόσον εποπτεύονται από αρμόδια αρχή και το διοικητικό συμβούλιο έχει εγκρίνει την πρόσβασή τους στο TARGET2-ΕΚΤ.
2. Η ΕΚΤ μπορεί να αποδέχεται ως πελάτες μόνο κεντρικές τράπεζες και ευρωπαϊκούς και διεθνείς οργανισμούς.
Άρθρο 2
Ενδοημερήσια πίστωση
1. Η χορήγηση ενδοημερήσιας πίστωσης από την ΕΚΤ είναι δυνατή μόνο σε πελάτες που αποτελούν ευρωπαϊκούς ή διεθνείς οργανισμούς, μέσω υπεραναλήψεων από (έναν ή περισσότερους) λογαριασμούς των εν λόγω πελατών. Ουδέποτε στη διάρκεια της ημέρας οι υπεραναλήψεις δεν πρέπει να υπερβαίνουν το ποσό που ορίζεται για καθέναν από τους λογαριασμούς στη σχετική συμφωνία με τον πελάτη. Η χορηγούμενη από την ΕΚΤ ενδοημερήσια πίστωση περιορίζεται στη συγκεκριμένη ημέρα, χωρίς να είναι δυνατή η παράτασή της μέχρι την επόμενη ημέρα.
2. Κάθε χορήγηση ενδοημερήσιας πίστωσης από την ΕΚΤ πραγματοποιείται σύμφωνα με τους κανόνες περί παροχής ενδοημερήσιας πίστωσης του παραρτήματος ΙΙΙ της κατευθυντήριας γραμμής ΕΚΤ/2007/2.
Άρθρο 3
Όροι και προϋποθέσεις του TARGET2-EΚΤ
Οι όροι και προϋποθέσεις του TARGET2-EΚΤ προβλέπονται στο παράρτημα της παρούσας απόφασης.
Άρθρο 4
Έναρξη ισχύος
1. Η παρούσα απόφαση αρχίζει να ισχύει τη 19η Μαΐου 2008.
2. Η απόφαση ΕΚΤ/1999/ΝΡ3 της 16ης Μαρτίου 1999 σχετικά με το μηχανισμό πληρωμών της Ευρωπαϊκής Κεντρικής Τράπεζας και η απόφαση EΚΤ/2003/NP 2 της 28ης Ιανουαρίου 2003 που τροποποιεί την απόφαση EΚΤ/1999/NP3 σχετικά με το μηχανισμό πληρωμών της Ευρωπαϊκής Κεντρικής Τράπεζας καταργούνται από την ημερομηνία έναρξης της ισχύος της παρούσας απόφασης, ενώ κάθε αναφορά στις αποφάσεις EΚΤ/1999/NP3 και ΕΚΤ/2003/NP2 θεωρείται ότι γίνεται στην παρούσα απόφαση.
Φρανκφούρτη, 24 Ιουλίου 2007.

Labels: 2
15